ফতেহ খানের নিশানে লেখা ছিল, ‘আল্লাহর অসীম অনুগ্রহে, সন্দ্বীপের শাসক ফতেহ খান খ্রিস্টানদের রক্তে নদী বইয়ে দিয়েছেন এবং পর্তুগিজ জাতির বিনাশ করেছেন।’ চল্লিশটি জাহাজে ছয়শত সৈন্য নিয়ে ফতেহ খান হামলা করেন। আর গনজালেসের সঙ্গে তখন আছে মাত্র আশিজনের একটি দস্যুদল, যাদের সম্বল কেবল দশটি জাহাজ। পর্তুগিজরা মরণপণ লড়াইয়ে নামেন, রাতের বেলা দুপক্ষের মধ্যে ভয়াবহ যুদ্ধ হয়। জয় হয় পর্তুগিজদের। ফতেহ খানের সবগুলো জাহাজ পর্তুগিজরা দখল করে নেন আর তার সেনাদের অধিকাংশ নিহত হয়, নয়তো বন্দি হয়। নিহতদের মধ্যে ফতেহ খানও ছিলেন।